Den nye fellesnemnda som skal bestå av et likt antall politikere fra de fire kommunene Eidsberg, Askim, Spydeberg og Hobøl skal avgjøre hva den nye kommunen skal hete og hvordan kommunevåpenet skal bli. I denne nemnda får de to største kommunene, Eidsberg og Askim like mange stemmer som de mindre, det vil si Hobøl og Spydeberg.

– Navnet bør helst være klart før Kongen i statsråd den 9. juni avgjør om det blir en ny kommune eller ikke i Indre Østfold, har Spydeberg-ordfører Petter Schou forklart.

To går inn for Askim

Nå som det nærmer seg en avgjørelse har navnedebatten begynt å gå blant mange av innbyggerne i den nye storkommunen.

Blant annet har både Kjell H. Olausen fra Mysen og Jon Einar Aandal fra Spydeberg skrevet leserinnlegg der de gir klare argumenter for og imot navnet Askim. Førstnevnte mener Askim som kommunenavn vil være direkte ødeleggende for både Spydeberg og Mysen. Aandal på sin side mener Askim er det mest naturlige navnet – at det har bedre klang og mye kjent historie.

I debatten fram til nå har flere forslag blitt lansert. Både Hobøl og Askim har signalisert at de går inn for navnet Askim.

Mange forslag

Smaalenene er et annet navn som er blitt diskutert. Som historisk navn er det kjent tilbake til 1662. Det er opprinnelig navnet på hele Østfold, men er i dag et kjent navn på kommunene i Indre Østfold.

Vimar ble lansert som et forslag av historielaget for en tid tilbake. Det er et gammelt navn fra norrøn tid og finnes i dokumenter tilbake til 12- og 1300-tallet. Vimar har vært navn på landskapet Spydeberg og Skiptvet, og beskriver også deler av Glommas løp.

Thomas Svardal fra Askim har foreslått Eid som kommunenavn.

«Det første navn vi kjenner på landområdene som senere ble Askim og Tosebygda, er Eid. Allerede på 800-tallet finner vi Eid nevnt – i sagaen om Halvdan Svarte, hvor Snorre beretter at Halvdan holdt slag på Eid med Gandalvsønnene.

SV-politiker i Askim, Margaretha Brovold, har foreslått Fossum som kommunenavn.

«Fossum er ikke bare et viktig historisk sted midt i den nye kommunen, hvor det hver 17. mai blir lagt ned krans og avholdt markering ved minnesmerket. Fossum bru er også det gamle krysningspunktet fra Askim øst for Glomma til Spydeberg og Hobøl vest for Glomma», påpeker hun.

Hurrahølet kommune?

Kanskje mest på spøk, om ikke også litt alvor, er også Hurrahølet blitt lansert som navneforslag. Det er blitt argumentert med at Hurrahølet ligger omtrent midt i den nye kommunen og at det er et kommunenavn som vil gjøre seg bemerket.

Andre navn som er blitt foreslått er blant annet Indre Østfold og Heggen. Askeid, som en blanding av Askim og Eidsberg er også blitt nevnt.

LES OGSÅ: Spydebergingene har talt – dette kommunenavnet liker de best

I en avstemning blant våre abonnenter i februar fikk navnet Askim flest stemmer. Nå tar vi en ny avstemning, åpen for alle og med flere alternativer.